สินเชื่อรวมก.พ.โต4.8%
ธปท.เผยเอกชนชะลอลงทุน ยอดปล่อยกู้ทั้งแบงก์รัฐและแบงก์พาณิชย์ขยายตัวในอัตราที่ลดลง
4 เม.ย. 2559

ธปท.เผยเอกชนชะลอลงทุน ยอดปล่อยกู้ทั้งแบงก์รัฐและแบงก์พาณิชย์ขยายตัวในอัตราที่ลดลง 
ธนาคารแห่งประเทศไทย (ธปท.) รายงานว่า การปล่อยสินเชื่อของธนาคารพาณิชย์และธนาคารของรัฐในเดือน ก.พ.ที่ผ่านมา ขยายตัว 4.8% มียอดคงค้างรวม 1.612 ล้านล้านบาท เป็นการขยายตัวในอัตราที่ชะลอตัวลงเมื่อเทียบกับเดือน ม.ค. ที่มีการขยายตัว 5.3%
ทั้งนี้  สินเชื่อใหม่ขยายตัวเพิ่มขึ้น เมื่อพิจารณาจากยอดคงค้างอยู่ในกลุ่ม ค้าปลีก ค้าส่ง และผลิตภัณฑ์อาหาร ซึ่งเป็นของกลุ่มธุรกิจขนาดใหญ่ ส่วนกลุ่มธุรกิจขนาดกลางและเอสเอ็มอีไม่มีการขยายการลงทุน โดยภาพรวมของสินเชื่อ สถาบันการเงินยังระมัดระวังการให้กู้
สำหรับสินเชื่อใหม่ที่ให้แก่ภาคครัวเรือนเพิ่มขึ้นจากเดือนก่อน จากสินเชื่อเพื่อที่อยู่อาศัยและสินเชื่อเพื่อการบริโภคอื่นๆ ที่ไม่ใช่สินเชื่อบัตรเครดิตเป็นหลัก ขณะที่สินเชื่อเช่าซื้อรถยนต์หดตัวจากเดือนก่อน จากผลของการเร่งซื้อรถยนต์เพื่อได้ประโยชน์จากภาษีสรรพสามิตที่จะหมดลง
ขณะเดียวกันการระดมทุนผ่านตราสารหนี้ก็น้อยลง ซึ่งเป็นไปตามภาวะเศรษฐกิจที่ยังมีแนวโน้มฟื้นตัวช้า โดยส่วนใหญ่เป็นของภาคการเงิน ภาคพลังงาน และภาคโทรคมนาคม ด้านต้นทุนการระดมทุน ณ สิ้นเดือน ก.พ.ยังทรงตัวจากสิ้นเดือนก่อนหน้า ส่วนต้นทุนการระดมทุนระยะกลางถึงระยะยาวลดลง 0.17-0.23% จากสิ้นเดือนก่อนหน้า
นอกจากนี้ ปริมาณพันธบัตรรัฐบาลไทยที่ยังอยู่ในระดับต่ำกว่าความต้องการของตลาด ส่งผลให้ต้นทุนการระดมทุนยังอยู่ในระดับต่ำ
ทั้งนี้ อัตราผลตอบแทนพันธบัตรรัฐบาลระยะ 10 ปี ณ วันที่ 23 มี.ค. 2559 อยู่ที่ 1.85% ต่อปี ลดลง 0.28% จากสิ้นเดือน ก.พ.ที่ผ่านมา ขณะที่ Credit Spreads ของหุ้นกู้ภาคเอกชนในตลาดการเงินไทยค่อนข้างทรงตัวจากสิ้นเดือน ก.พ. ส่งผลให้ต้นทุนการระดมทุนผ่านหุ้นกู้ของภาคธุรกิจปรับลดลงตามอัตราผลตอบแทนพันธบัตรรัฐบาลซึ่งเป็นอัตราอ้างอิง
ด้านนักวิเคราะห์จากบริษัทหลักทรัพย์เคทีบี วิเคราะห์ว่าสินเชื่อของธนาคารพาณิชย์ 10 แห่ง ไม่รวมธนาคารซีไอเอ็มบีไทย  เติบโตเพียง 0.03% จากเดือน ม.ค. อยู่ที่ 9.82 ล้านบาท โดยสินเชื่อของธนาคารกรุงเทพหดตัวมากที่สุด 0.81%  ขณะที่ทหารไทยโดดเด่นที่สุดเติบโต 1.55% คาดว่ารวมไตรมาสแรกสินเชื่อรวมจะลดลงจากไตรมาส 4 ที่ผ่านมา แต่จะดีขึ้นจากช่วงเดียวกันปีก่อน 
นักวิเคราะห์จากบริษัทหลักทรัพย์ ฟินันเซีย ไซรัส กล่าวว่า ธนาคารกสิกรไทยปล่อยสินเชื่อเพิ่มขึ้น   0.39% จากเดือน ม.ค. ส่วนใหญ่เป็นสินเชื่อระยะสั้นในกลุ่มธุรกิจรายใหญ่และรายกลาง ส่วนสินเชื่อรายย่อยยังชะลอเพราะเป็นฤดูกาลของการคืนหนี้ในช่วงต้นปี โดยธนาคารยังคงเป้าสินเชื่อปีนี้โต 6-7%